[Foto’s] Man op Parys-lughawe doodgeskietPolisiebeamptes buite die Orly-lugahwe in Parys, Frankryk (18 Maart 2017). Foto: AP Photo Soldate het ŉ man doodgeskiet nadat hy op die Orly-lughawe in Parys, Frankryk, probeer het om ŉ wapen by ŉ soldaat te gryp. Jean-Yves Le Drian, die Franse minister van verdediging, het gesê die aanvaller het drie lugmagsoldate, waarvan een ŉ vrou was, aangeval. Hy het glo met die vrou gestoei, haar op die grond vasgedruk en probeer om haar wapen af te neem. Volgens die minister het die ander twee soldate geskiet “om haar en die publiek by die lughawe te beskerm.” Die Franse polisie het gesê die soldate was deel van die Sentinelle spesiale mag, wat in sensitiewe gebiede in Frankryk ontplooi is ná ŉ reeks dodelike Islamitiese ekstremiste-aanvalle. Die polisie het die lughawe ontruim en besoekers is op Twitter gewaarsku om die lughawe tydelik te vermy terwyl die polisie-operasie aan die gang is. Sommige vlugte is ook herlei. Teenterreurondersoekers het intussen die ondersoek na die voorval oorgeneem. Die skietvoorval kom na ŉ soortgelyke voorval verlede maand by die Louvre museum. Frankryk is steeds in ŉ noodtoestand.